Pretekli konec tedna se je po spletu bliskovito razširila novica, da je umrl Tyler Blevins. 27-letnik, ki je bolj znan po vzdevku Ninja, je daleč najbolj prepoznaven igralec trenutno noro priljubljene videoigre Fortnite, z igranjem katere vsak mesec zasluži ogromno denarja . Blevins naj bi umrl zaradi bolezni, ki se imenuje ligma, a se je izkazalo, da gre za izmišljotino, ki temelji na znani, precej vulgarni šali.

Prejšnji teden je nekdo, ki ima na družbenem omrežju Instagram profil z imenom ninja_hater, objavil slabo izdelano fotomontažo Tylerja Blevinsa, na kateri ga že umrli zvezdniki, kot so Michael Jackson, Tupac Shakur, Prince in Steve Irwin, vabijo v nebesa. Profil ninja_hater je objavi pripisal, da gre za lažno novico, in uporabnike, ki mu sledijo, pozval, naj mu jo pomagajo širiti. Izmislil si naj bi jo zato, ker Blevinsa sovraži.

Nekdo drug je že naslednji dan delil prav to fotografijo in pripisal, da je Blevins umrl zaradi nalezljive bolezni, ki se imenuje ligma.

Lažna novica morda ne bi postala spletna senzacija, če si Blevins prav na ta dan ne bi vzel zase precej neobičajnega odmora od igranja videoigre Fortnite. Blevins je namreč znan po tem, da jo igra vsak dan in svoje igranje v živo prenaša na spletni strani Twitch, kjer ga spremlja kar 9,7 milijona ljudi. Dodatnih 15 milijonov uporabnikov sledi njegovemu profilu na YouTubu.

Oboževalci Ninje, ki so se spraševali, kaj se je zgodilo z njim, so tako naleteli na sicer lažno novico, da je Blevins umrl, in na spletu zagnali vik in krik. Ligma je na Googlu postala izredno vroča tema, omenjena je tudi v ogromno komentarjih pod Blevinsovimi videoposnetki na YouTubu:

Foto: Matic Tomšič / Posnetek zaslona

Kaj je ligma v resnici?



Definicija besede ligma se je v spletnem slovarju pogovornega jezika in slenga Urban Dictionary prvič pojavila že 13. junija letos, kar pomeni, da si je tisti, ki je na Instagramu oznanil, da je pokopala Blevinsa, najverjetneje ni izmislil sam.



Ligma je v angleškem jeziku po definiciji na Urban Dictionary sicer začetek precej vulgarne šale. Če nekdo vpraša "What's ligma?" (Kaj je ligma?), bo dobil odgovor "Ligma balls", kar je, ker ob izgovarjavi zveni zelo podobno, okrajšava za "Lick my balls". To v dobesednem prevodu pomeni "poliži mi jajca".

Blevins po tem, ko je po dnevu odsotnosti znova začel igrati Fortnite (in pojasnil, da je še vedno živ), na spletu ni mogel objaviti ničesar, ne da bi ga njegovi sledilci bombardirali z besedo ligma. Zaradi tega se je najprej odločil, da bo vsakega, ki bo "težil" z ligmo, preprosto blokiral:

Kasneje se je Blevins vendarle omehčal in se začel šaliti na svoj račun. Pred eno od ponedeljkovih partij v igri Fortnite je dejal, da on nikakor ne more biti pravi Ninja, saj je ta pred nekaj dnevi umrl zaradi ligme.

Preberite več o razkritjih lažnih novic: